ร้านนี้อยู่ใกล้บ้านมาก เพิ่งเปิดได้ไม่นานเลยมาลองดู ร้านอยู่ถนนสุขาภิบาล 2 แถว รพ.สิรินธร จุดเด่นอยู่ที่ครกยักษ์ตั้งอยู่หน้าร้านเด่นเป็นสง่า บรรยากาศแบบบ้านๆ ลูกทุ่ง แต่ลมดีไม่ร้อนอาหารเน้นไปทางอาหารอีสาน แต่มีอาหารไทยและอาหารจานเดียวด้วย 

ส้มตำราคาตั้งแต่ 50 ขึ้นไป วันนี้สั่งตำปู ตำแตง ตำมะม่วงปลากรอบ (50 ทุกจาน) รสชาติออกเปรี้ยวนำ ปูเค็มเค็มไป แต่โดยรวมรสชาติพอกินได้

น้ำตกหมู (70) อร่อยแต่เปรี้ยวนำไปเช่นกัน

ปลานิลเผาเกลือ ตัวเล็ก (120) ปลาสดหวานไม่คาว น้ำจิ้มก็อร่อย

ไก่ย่าง (70) เป็นส่วนน่องติดสะโพก 1 ชิ้น หอมสมุนไพร แต่ย่างมาไม่ค่อยแห้ง

ข้าวเหนียวก็เสริฟอุ่นๆ ดีนุ่มอร่อย

สรุปโดยรวมรสชาติพอทานได้ แต่ออกเปรี้ยวนำไปทุกจาน ถ้าลดลงจะ "นัว" ตามชื่อร้านมากกว่านี้